## El Museu de Belles Arts de Castelló rep la cantant i violinista María de la Flor dins del cicle ‘Nits al Claustre’

*** El concert tindrà lloc el dijous 10 de juliol, a les 22:30 hores, amb entrada lliure fins que es complete l’aforament
* El cicle musical oferix fins al 7 d’agost concerts a l’aire lliure en el claustre del Museu**

El Museu de Belles Arts de Castelló, espai de l’Institut Valencià de Cultura, acull el dijous 10 de juliol, a les 22:30 hores, un nou concert del cicle ‘Nits al Claustre’ amb l’artista María de la Flor.

Segons la premsa especialitzada, esta violinista, compositora i cantant madrilenya es mou entre les influències musicals de reconeguts músics com Silvia Pérez Cruz o Amancio Prada. L’artista oferirà a Castelló de la Plana un concert format per melodies i sonoritats populars, amb inspiració en la música i tradició ibèrica.

Així, María de la Flor se submergix en un univers en el qual la música beu de totes les fonts per a expressar la seua personalitat i donar un toc de contemporaneïtat als sons tradicionals; uns nous horitzons sonors que queden reflectits en les seues dos últimes gravacions *Hilanderas* (2022) o el més recent EP *Resalada* (2024).

Després del concert de María de la Flor, el cicle continua el dijous 17 de juliol, a les 22:30 hores, amb la proposta d’Alba Armengou.

Tots els concerts són amb entrada lliure fins que es complete l’aforament. Una vegada iniciat l’espectacle no es permetrà l’accés al recinte.

**Exposicions temporals**

El Museu de Belles Arts de Castelló manté obertes, durant tot l’estiu, les seues sales en les quals, a més de conéixer la seua col·lecció permanent, trobem diverses exposicions temporals.

D’una banda, la sala vestíbul, acull fins al 5 d’octubre la primera exposició individual del fotògraf lituà Mikalojus Konstantinas Čiurlionis. L’exposició consta de 40 fotografies arreplegades en el seu àlbum titulat ‘ANAPA 1905’, preses durant la seua estada al Caucas, en les quals se centra en el mar com a metàfora de la llibertat, tema central de tota la seua obra.

D’altra banda, la sala d’arqueologia exposa ‘De l’excavació al Museu’. Una mostra que arreplega les últimes troballes del mont Calvari de Montán que ha realitzat el Servici d’Arqueologia de la Diputació de Castelló.

A partir del 18 de juliol, arribarà la tercera de les exposicions de l’estiu: ‘Columbretes. 200 anys després del capità Smyth’ del fotògraf castellonenc Pascual Mercé.

Fecha: 09/07/2025